Yesus arye el mapu ati nyabuk.
“Sik diba tenena kum,
talye unyak ninye arye anggunda na mapu ati,
‘Anang ara nun lik,’
tenenamsiyake.
Winipsicop ura,
anggunda luba kina kume.
Anggunce tuba tenenamlulume.
Minop talak ara,
sik diba tenena kum ninye arye na Yesus ati,
‘Anye bira nun lik,’
tenelamnike.
Minop talak bataklamiknye bira,
na atia.
Diba tenena kum,
talye unyak ninye arye wininyak ning atonun winin ning ap,
tenena ap,
winipmunyop ura,
atalye nang arye sik ti,
‘E,
anang ap,
nun ap ansinibuka unyabe.
Sikda,
nun wininyap atonun wininyake.
Ati nunce anang ati kanye delinyabe,’
tenepnamsiake.
Bukni,
dipkoprop ning ara,
na mapu anggun winilulum ning ap,
anggun tenelulum ning ap ara,
talye wininyak ninye atonun fia kum ati,
anggun ansinibuka kum ululume.
Talye tukwak ninye kan-kan noutamak,
na arye wipdeiamsisa ati,
anggun na mapu ululum nang ap,
talye nang ap,
ansinibuka kum ululume.
Anggun kanye tenelulum ning ap,
anggun winilulum ning ap ara fia yuke.
Sik diba tenena kum,
talye unyak ninye fia yuk anya arye,
aninye arye na mapu anggun ti,
‘Nun lik,’
tenesinyake.”
Yesus arye nyabuk.
Nyabukce,
ayupu dukdongobuka nyabuk.
Na akunum nyapdeiyamsise yupu ara,
tuba tenenamlulume.
Ara,
talye fil melin ninye ara,
mitik mambul bukni,
sik deiyok nang ara,
weik mambul unyake.
Yuk nang arye deiyok nang ati wininyak atonun,
adeiyok nang sik amutam unyak ninye ati ara,
atonun wininamake.
Ati,
na talye kum nyapsine.
Sik malye nang arye,
na ti,
malye yupu nyabuka na nong deice ikin ning weik delilamnike.
Aning atonun,
anggunda na amutam ululum ninye ati ara,
malye nang arye anggun ti,
‘Anang ara,
nun lik’ tenen,
malye yupu nyabuka,
ikin ning anggun nong deice delinamsiake.
Bukni,
na yupu kekebuka dobolbalamak ninye ara,
anggun na mapu nyalulum yupu babye,
kekebuka dobolbanamake.
Na yupu kum kekenyak ninye ara,
anggun na mapu nyalulum yupu babye kum kekepnamake.
Sik diba tenena kum,
talye unyak ninye arye,
anggunda na mapu ululum ninye ati,
‘Anang ara,
nun lik’ tenen,
malye yupu nyabuka,
“Ikin ning anggun nong deice delinamsiake,”
nyabuka laka nyapmasin touk,
wininamake.
Wininamsiaka deiyok ara,
ani.
Na dopdeipnukce,
tukwak mutuku dopdeipnuknye,
na Ni Koprop Allah ati ara,
diba tenebikirye,
el ap talima dukdongobuka kum unyaka anya arye,
na si erebuka talilulum ninye ati,
‘Anang ara nun lik,’
tenebuka wininamsiake.
Na kum yatinirye,
aninye ati na yupu kum nyapmatinyeto ura,
sik malye winilamak ning anggun nong deice tuba kum uptop ura,
aninye ati kum wenepnamtinye.
Bukni,
winitalak na yupu akunum nyamsiba,
sik akunum kekeplopnika ati,
“Naio,
nun mangkau kanye arye malye winilamubu,”
kum nyapnitinge.
Yata ninye do nirya,
na Yesus ati,
‘Anye bira nun lik’ tenen,
batakaninyak ninye ara,
wininyaka deice arye,
na Ni Koprop Allah babye ati,
‘Elda nun lik’ tenen,
batakanyake.
Na yasirye,
sik kan-kan noutamak,
yuk nang fia kum winilamik ning,
ninye winipmanto kum ning,
fil kum doptinyop ura,
kum elilamtingto ura,
sik malye winin ning sik nong deice uk tuba kum uptue.
Bukni,
winitalak akunuma.
Na arye ninye kum winipmanto ning,
winipman kum fil weik arye domsiba,
sik elilamik bukni,
na ap,
na Ni Koprop Allah ap ati,
‘Nun lik,’
tenesinyake.
Bukni,
aninye arye na batakaninyaka deice arye,
minop talak Allah yupu laka nyalamik ninye sekuka deiamik yupu ara,
nong akunum laka uple.
Minop sekik yupu ara ani.
‘Deiyok kum ubuk bukni,
deiyok kum ubuk babye,
na ti,
‘Nun lik,’
tenelamnike.’
“Ayupu aubuk touk,
dipkoprop deiyok kum upmal bukni,
sik anang arye na Yesus ati,
‘Nun lik,’
tenenyaka deice arye,
minop talak nabi nang arye nyalamik ning ara,
nong akunum upmale.”
Yesus arye nyabuk.
Nyabukce,
ayupu ton nyabuk.
“Na arye,
na Ni Koprop Allah,
el un dam arye dopdeipnamsinanye bira,
Allah El Dib Kanye ulule.
Elda anggun talima melina ati,
melinanye unamsile.
Dopdeipnamsinanye bira,
Allah El Dib Kanye ara,
Allah arye dopdeipsilba balule.
Elda,
Dib Koprop Yupu nyalulnye ulule.
Anye bira Allah El Dib Kanye arye,
na Yesus ati,
yupu nyabuka peterenamsile.
Elce na ti laka nyapnamle bukni,
anggunda na mapu ababye,
‘Yuk ninye nirya kekenamak’ tenen,
na ti adip aryuk laka nyalbinamlume.
Na fil deiyok kipse talak arye diprongobuka,
winitalak nirya ara,
na ap neika unyaba ati,
anggunce tonap na ti,
laka nyalbinamlume.”
Yesus arye el wipdeiamuk nang ati nyabuk.
Yesus arye ayupu tonap dukdongobuka el mapu ati nyabuk.
Arup nyapmasin yupu nirya ara,
‘Na mapu yuk bisik kirikuka bakirye,
malye winibicak’ tenen,
anggun kel bikna ap,
yupu sekeldongona ap ati,
nyapmasine.
Sik dib tenena kum ninye arye,
anggunda na mapu ati,
yu upliba,
“Nun Allah yupu peterenyap aik ara,
anggun ap kum bitume,”
nyabuka bataksikirye,
bai tam dopkwetepnasiyake.
Aning uk kum bukni,
aminyan talak ara,
amalye ninye arye,
‘Kume.
Yesus ati dib tenenyak ninye opmabya deice arye,
Allah el si erena ati teleb fil donyabe.
Anang obibye ura,
Allah arye kanye deipnamsil’ tenen,
wininamake.
Fia malye wininamsiyak bukni,
aning atonun wininamsiyaka deiyok ara,
sik anang arye na Ni Allah ap,
na ap ati,
dipkoprop diba kum tenesinyake.
Diba tenena kumce,
nun kum bikamsika ati,
nun ap talima dukdongobuka kum unyake.
Aning-aning nirya min kum winipmalye talak ara,
“Aminyan talak ara,
yu nang arye winipnamsiake,”
nyabuka akunum laka nyapmasina ati,
aminyan talak aning nirya nong akunum upsilyop ura,
na mapu anggunce,
‘E,
awinisinyak ning nirya ara,
Yesus arye “Wininamsiaka anya arye,
kanye moupnamlulume,”
nyapdeiamsuk touk,
winitalak akunum winipmasil atia’ tenen,
tuba tamubuka tonap tenepnamlulume.
Ati,
min kum winyamsilye talak akunum laka nyapsine.
Minop talak ara,
na ap,
anggun ap neika tuba ulamubu ati,
ayupu nirya kum laka nyapdeiyamsise.
Yesus arye el wipdeiyamuk nang,
el mapu sik 12 nang,
ati nyabuk.